   ڪيليفورنيا ( ويب ڊيسڪ ) واٽس ايپ ۾ آئي ڏينهن ڪنهن نه ڪنهن نئين تبديلي جو اعلان ڪندو رهندو آهي جڏهن ته هاڻ واٽس ايپ وڌيڪ هڪ نئين تبديلي جو اعلان ڪرڻ وارو آهي جيڪو ان جي نئين بِيٽا ورزن ۾ ڪيو ويندو.  بِيٽا ورزن جي استعمال ڪندڙن لاءِ ايپ ڊيٽ ۾ واٽس ايپ ڊوڊل لاءِ نئون انٽر فيس متعارف ڪرايو ويندو.  هن نئين فيچر ذريعي چيٽ ڪندڙ واهپيدار اسڪرين شاٽ نه وٺي سگهندو. جڏهن ته اسڪرين شاٽ بلاڪ ڪرڻ جي سهولت اينڊرائڊ ۾ ” فنگر پرنٽ آٿينٽيڪشنز “ يعني فنگر پرنٽ جي تصديق جي موجودگي کان پوءِ ئي حاصل ٿي سگهندي.  دلسچپ ڳالهه اها آهي ته اسڪرين شاٽ تي پابندي اڳواٽ طئي ٿيل نه هوندي پر اها ان وقت ڪم ۾ اچي سگهندي جڏهن واٽس ايپ استعمال ڪندڙ پنهنجي موبائيل ۾ فنگر پرنٽ لاڪ کي فعال ڪندا.  ان جو مطلب اهو آهي ته جيڪڏهن اوهان جي موبائيل تي فنگر پرنٽ لاڪ فعال آهي ته اوهان پنهنجي واٽس ايپ چيٽ ونڊو جو اسڪرين شاٽ نه وٺي سگهندئو پر جيڪڏهن ٻئي طرف جنهن شخص سان چيٽ ڪئي پئي وڃي ان وٽ فنگر پرنٽ فعال ناهي ته اهو چيٽ ونڊو جو اسڪرين شاٽ وٺي سگهندو. ان دوران واٽس ايپ گروپ ۾ شموليت بابت پرائيويسي سيٽنگز پڻ جاري ڪيون آهن. هن ۾ گروپ ۾ شامل ڪرڻ جو نئون انوائٽ سسٽم آهي جنهن ۾ واهپيدار طئي ڪري سگهندا ته کين ٻئي گروپ ۾ ڪير شامل ڪري سگهي ٿو.  گروپن ۾ شامل ٿيڻ واري سيٽنگز لاءِ اينڊرائيڊ جي سيٽنگز ۾ وڃي اڪائونٽ اڪائونٽ> پرائيوسي > گروپس > ۽ وري ڄاڻايل آپشن مان ڪنهن هڪ آپشن جي چونڊ ڪرڻي پوندي. نو باڊي يعني ڪو به نه، ان جو مطلب اهو آهي ته ڪنهن به گروپ کان پهريان انوائٽ جو پيغام ملندو جنهن کي اوهان قبول يا رد ڪري سگهو ٿا.   نوڪانٽيڪٽس جو مطلب آهي ته رڳو اوهان جي ڪانٽيڪٽ لسٽ مان ئي ماڻهو اوهان کي گروپ ۾ شموليت جي دعوت ڏئي سگهن ٿا.   ايوري باڊي يعني هر ڪو، مطلب جنهن جي وٽ به اوهان جو نمبر محفوظ آهي اهو اوهان کي گروپ ۾ اوهان کان اجازت وٺڻ بنا اوهان کي شامل ڪري سگهي ٿو. واٽس ايپ جو چوڻ آهي ته گروپ ۾ شموليت لاءِ هڪ انفرادي پيغام موڪليو ويندو جنهن کي قبول ڪرڻ لاءِ اوهان وٽ ٽي ڏينهن هوندا. ان کان پوءِ پيغام جو مدو ختم ٿي ويندو.